Tika talu peremees Kalvar Ige esitas Pöide vallale taotluse Kõrkveres asuva Pae sadama ostmiseks.
Hobuturismiga tuntuks saanud Tika talu peremees Kalvar Ige ütles Saarte Häälele, et ootab esmalt ära valla seisukoha ja alles seejärel räägib oma plaanidest lähemalt.
Pöide vallavanem Jüri Linde sõnas, et vallavalitsus suunas Kalvar Ige taotluse arutamiseks volikogu komisjonile. Vallavalitsuse oma seisukoht on sadamat mitte maha müüa, vaid moodustada sadama majandamiseks näiteks mittetulundusühing.
Vallale kuuluv Pae sadam kujutab endast Kõrkveres asuvat eestiaegset külasadamat, mida praegu ei kasutata ja mis on lagunenud.
Samas kõrval asub ka kunagise kalurikolhoosi Saare Kalur kalasadam, mida kasutavad kohalikud kalamehed.